SKRIFTLIG FORESPØRGSEL E-3548/02

af Cristiana Muscardini (UEN), Antonio Mussa (UEN)og Sergio Berlato (UEN) til Kommissionen

(11. december 2002)

Om: EU-intervention som følge af naturkatastroferne i Norditalien

Rådet har for nylig vedtaget en forordning om oprettelse af en solidaritetsfond(1), hvortil der er afsat en milliard euro, som skal bruges til støtte til befolkninger i EU, der rammes af større katastrofer. I henhold til forordningens artikel 2, stk. 2, afsnit 3, kan der ydes midler fra fonden til regioner, der er blevet ramt af en usædvanlig katastrofe, som berører en stor del af befolkningen i disse regioner. For nylig har usædvanlig store oversvømmelser kombineret med jordskred og kraftige oversvømmelser fra floder og andre vandløb, der pludselig er gået over deres bredder, ramt en meget stor del af Norditalien, herunder regionerne Liguria, Piemonte, Lombardia, Friuli-Venezia Giulia og Veneto, og ødelagt broer, veje, jernbaner og landbrugsarealer og hertil hørende afgrøder og husdyrbestande, hvilket har gjort det nødvendigt at evakuere mange tusinde mennesker, hvis huse har lidt alvorlig skade. Det fremgår af de første omend omtrentlige skøn over skaderne, at udgifterne til de nødvendige genopbygningsarbejder vil andrage omkring 250 mio. EUR. Kan Kommissionen på baggrund af ovenstående også medtage ovennævnte norditalienske regioner blandt de områder, hvortil der som følge af omtalte naturkatastrofer kan ydes ekstraordinær støtte under den kommende Solidaritetsfond?

(1) EFT L 311 af 14.11.2002, s. 3.

Svar afgivet på Kommissionens vegne af Michel Barnier

(24. februar 2003)

Som reaktion på den nylige oversvømmelse i sommeren 2002, som ramte mange områder i Centraleuropa, stillede Kommissionen straks forslag om at oprette Den Europæiske Unions solidaritetsfond, et nyt finansielt instrument, der tildeles op til 1 mia. EUR om året. Indsatsen koncentreres om at yde øjeblikkelig bistand til mennesker, regioner og lande, der rammes af store katastrofer, for at bidrage til, at de normale levevilkår hurtigst muligt genoprettes. I tæt samarbejde med Parlamentet og Rådet blev det nye instrument indført på rekordtid og trådte i kraft den 15. november 2002(1).

I forordningen defineres en stor katastrofe som en katastrofe, der i en medlemsstat eller i en stat, som deltager i tiltrædelsesforhandlingerne, medfører skader, der vurderes til at andrage over 3 mia. EUR eller mere end 0,6 % af landets bruttonationalindkomst (BNI). For så vidt angår Italien, ville grænsen på 3 mia. finde anvendelse.

Undtagelsesvis kan en region ligeledes modtage bistand fra fonden, såfremt den er blevet ramt af en ekstraordinær katastrofe, der har berørt størstedelen af regionens befolkning med alvorlige og varige følger for levevilkårene og regionens økonomiske stabilitet.

For at opnå tilskud fra EU-solidaritetsfonden kræves det, at de nationale myndigheder fremsender en anmodning til Kommissionen senest ti uger efter den første skade. For så vidt angår de skader, der indtraf mellem den 1. august og den 15. november, hvor forordningen om EU-solidaritetsfonden trådte i kraft, skal anmodningerne være Kommissionen i hænde senest to måneder efter sidstnævnte dato.

Endvidere kan EU inden for rammerne af de regionale udviklingsprogrammer, der finansieres over strukturfondene med de finansielle midler, der allerede er afsat for perioden 2000-2006, bidrage til den økonomiske genopbygning i områder, hvor denne politik finder anvendelse.

I de norditalienske regioner kan EU desuden bidrage til den økonomiske genopbygning i landdistrikter gennem EUGFL's Garantisektions bevillinger, såfremt denne foranstaltning indgår i det relevante udviklingsprogram for landdistrikter, der er vedtaget for perioden 2000-2006.

(1) Rådets forordning (EØF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.